‘Gee jou sleutels, of jy brand’  Jannes Von Backstrom is verlede week tydens ŉ mislukte kaping beroof en met ŉ chemiese middel gebrand. (Foto: Mariska Nanni) “Wat as?” Dít is die grootste vraag wat by ŉ getraumatiseerde Jannes von Backstrom (37) spook nadat hy verlede week tydens ŉ mislukte kaping beroof en met ŉ chemiese middel gebrand is. Hy verkeer tans in erge pyn weens die aard van sy beserings en kan ook nie juis veel beweeg nie. Von Backstrom, ŉ verkoopsverteenwoordiger van Pretoria, was op 11 November op pad om ŉ kliënt in Northam, Limpopo, te gaan sien vir die mynmaatskappy waarby hy werksaam is, toe twee mans in polisie-uniform hom beveel om langs die pad stil te hou. Von Backstrom is nie seker wat die naam van dié pad is nie, maar verduidelik dat die voorval sowat 20 km voor Northam gebeur het. “Ek het dadelik aangeneem dis polisiebeamptes en van die pad afgetrek. Ek was besig om my lisensie te soek toe hulle aan weerskante van my Ford Ranger-werksbakkie kom staan het. “Dis toe dat ek die vuurwapen in die man – wat by die bestuurderskant gestaan het – se hand sien.” Von Backstrom sê die mans, albei Afrikaanssprekend, het hom beveel om uit te klim. “Hulle het die aansteker seker vier of vyf keer probeer gebruik, maar dit wou nie vlamvat nie.” “My grootste vrees was dat hulle my iewers heen sal vat en my doodmaak. Ek het die sleutels uit die aansitter gehaal en saam met my persoonlike selfoon, wat tussen my bene gelê het, onder die sitplek ingegooi. Een van die mans het hom kort daarna uit die voertuig geruk en in die smal ruimte agter die voorste sitplekke gedwing. “Daar het hulle my hande met dunnerige kabeltoue vasgebind. Een van hulle het die bakkie aan die gang probeer kry terwyl die ander een die voertuig en my beursie deursoek het. Hulle het ook my bril stukkend getrap.” Von Backstrom sê die man met die vuurwapen het gefrustreerd geraak toe hy nie die bakkie se sleutels – wat in ŉ hoekie onder die sitplek ingeval het – kon kry nie. Een van die chemiese brandwonde op Jannes Von Backstrom se bobeen. (Foto: Verskaf) “Hy het uitgespring en vloeistof oor my uitgegooi. Ek weet nie waar dit vandaan gekom het nie, maar ek kon ruik dis ŉ chemiese middel soos thinners. Hy het dit oor my skoot, rug en gesig gegiet. “Die man het geskree ‘gee my jou sleutels of ons steek jou aan die brand’. Die ander een het hom aangemoedig om dit oor my geslagsdeel te gooi en dié eerste aan die brand te steek. Hulle het die aansteker seker vier of vyf keer probeer gebruik, maar dit wou nie vlamvat nie.” “Ek het ŉ vrou en kind… ” Von Backstrom het by sy aanvallers gepleit dat hy ŉ vrou en kind het en dat die bakkie boonop ŉ werksmotor met ŉ opsporingstelsel is. Hulle het toe bes gegee. “’Ons het die geld, los hom,’ het die kleiner een van die twee gesê. Ek kon nie hul gesigte mooi sien nie omdat hulle Covid-maskers aangehad het, maar hulle was redelik fris, met ligte hare en waarskynlik my ouderdom. Die groter een met die vuurwapen was die meer aggressiewe een van die twee. “Hulle is toe met die R1 000 in my beursie asook my horlosie daar weg.” Hy sê hy weet nie waar die mans die uniforms gekry het nie, maar twyfel of hulle werklik polisiebeamptes is. Hy kan nie mooi onthou of hul motor gemerk was of nie, aangesien die gebeure baie vinnig ontvou het – hy onthou net dit was ŉ wit motor. Nadat hulle weg is, het Von Backstrom die kabeltoue stukkend gebyt, sy sleutels en selfoon onder die sitplek uitgekry en na die Northam-polisiestasie gery. Daar gekom, het sy wonde reeds erg gebrand en het hy dit met water afgespoel. “Die polisie het vingerafdrukke in die bakkie geneem, saam met my na die toneel gery en my verklaring afgeneem. Ek het reeds my saaknommer ontvang, maar nog niks weer van hulle gehoor nie. “Ek verwag nie dat daar regtig iets van die ondersoek sal kom nie.” Von Backstrom sê hy het steeds baie pyn. “Ek is die volgende dag dokter toe, maar dis nog baie seer. Daar is blase oral op lyf. Die middel het gelukkig nie my oë beskadig nie, maar ek kan weens al die blasies steeds niks met my linkeroor hoor nie. Daar is ook baie blase op my nek, rug en bene. Dis seer om te loop en ek kan nog nie eintlik bestuur nie…” Emosionele skade Hy gaan Dinsdag ook vir berading, aangesien hy baie getraumatiseerd is. “Ek was verskriklik bang. Ek is nog steeds. As ek nou polisiebeamptes langs die pad sien kry ek sommer ŉ hol kol op my maag. Die ‘wat as?’-vraag bly by my. Wat as hulle my iewers anders heen gevat het? Wat as hulle my aan die brand gesteek het? Wat as hulle my doodgemaak het? Die hoofrede waarom Von Backstrom sy storie deel, is om opnuut bewusmaking by mense te kweek om paraat te wees, en nie sommer vir enigeen stil te hou nie. “Ry eerder tot by jou naaste polisiestasie. Ek sal nooit weer stilhou nie – behalwe by ŉ groot padblokkade waar baie mense en voertuie is. Ek gaan voortaan ook met my polisieverslag in my kar ry sodat ek by polisiestasies kan wys waarom ek nie gemaklik voel om langs die pad te stop nie.” Maroela Media het ŉ navraag aan die polisie oor die voorval en ondersoek gerig, maar nog nie terugvoer ontvang nie.